晁补之
及第东归将赴调寄李成季
先辈观涛沧海口，长啸横槎拂牛斗。
野人醉着梦游天，九门历尽惊复还。
嘈嘈广乐犹盈耳，出门依旧重人间。
不知先辈今何往，仙标玉骨天应赏。
千里东归暮景清，桑麻暗地日衔城。
黄金宫阙初回望，青草恩袍偶自荣。
归来澣濯亲甘旨，却叹京尘误游子。
家人饭黍慰辛勤，邻媪壶浆佐欢喜。
君不见冯驩一剑星阑干，短歌慷慨不堪弹。
男儿得意贵颖脱，功名有分劳跻攀。
折腰正为五斗米，得饱约君寻故山。